ЛIыгъэу зэрахьам къыпэкIуэу
Къэбэрдей-Балъкъэрым щыпсэухэм я лъэIукIэ, «Гу къабзэхэр» жылагъуэ зэгухьэныгъэм и зэщIэзыгъэуIуэ советым унафэ къищтащ «Къалмыкъ Юрий къызэралъхурэ илъэс 80 ирокъу» медалыр Къанло Мухьэдинрэ Жамбэч Замиррэ иратыну.
А щIалэхэращ ди къэралым и щыхьэр Мэзкуу пэгъунэгъуу щыIэ Реутовэ къалэм дэт псэупIэ унэхэм ящыщ зым мы гъэм и накъыгъэ мазэм и 13-м къыщыхъуа мафIэсым хиубыдауэ щыта щIалэ цIыкIур къезыгъэлар.
Зи гугъу тщIы медалыр 2013 гъэм дунейм къытехьащ. Ар ягъэуващ Дунейпсо Адыгэ Хасэм и къызэгъэпэщакIуэ, УФ-м юстицэмкIэ и министру илъэс зыбжанэкIэ лэжьа Къалмыкъ Юрий и фэеплъу.
ЛIыхъужьыгъэ зезыхьэхэм, псапащIэхэм, цIыхухэм щIэныгъэ ябгъэдэзылъхьэхэм ират хабзэ медалыр зыхуагъэфэщауэ щытахэм ящыщщ Сосналы СулътIан (дунейм зэрехыжауэ), Крашенинников Павел, Къэжэр Альберт (дунейм зэрехыжауэ), Хъурей Феликс, Булэт Арсен сымэ, нэгъуэщIхэри.
КЪУМАХУЭ Аслъэн.
Сурэтыр тезыхар Толгуров Камалщ.
